৫০০ আর ২০০০-এর নতুন নোট হাতে নিয়ে বিক্ষেপ এখন আর নতুন কিছু নয়। ভারতীয়রা এক-দেড় মাসের মধ্যেই দেদার সেয়ানা হয়ে গিয়েছেন। নতুন নোট, তার নকশা, তাতে গাঁধীর ছবি আছে কি নেই, নতুন নোটে চিপ আরত তাতে অ্যাপ ঘষলে মোদীর ভাষণ— এসব তত্ত্ব জেনে হদ্দ হয়ে গিয়েছেন আসমুদ্রহিমাচলের মানুষ। কিন্তু খেলা যে এখানেই শেষ নয়, তা জানা গেল সম্প্রতি।

রবি হান্ডার পোস্ট
রবি হান্ডা নামক জনৈক ব্যক্তি সোশ্যাল নেটওয়ার্কিং সাইটে জানিয়েছেন, তিনি তাঁর প্যান্টের পকেটে থাকা নতুন একটি ৫০০টাকার নোটকে ভুল করে ওয়াশিং মেশিনে কাচতে দিয়ে দিয়েছিলেন। তার পরে সেই পকেট থেকে যখন নোটটি উদ্ধার হয়, তখন দেখা যায় তার চেহারা আমূল বদলে গিয়েছে। পুরো নোটটিই প্রায় সাদা হয়ে গিয়েছে ধোলাইয়ের ফলে।

কাচার পরে পুরনো আর নতুন নোট
মনে রাখতে হবে, আগেকার নোটে কিন্তু এমনটা হত না। প্যান্ট সমেত কাচতে দিলে ইস্তিরি হয়ে আসার পরে সেই নোট অবিকৃত অবস্থাতেই উদ্ধার হয়েছে। কিন্তু নতুন ৫০০-য় সব রঙ উবে গিয়ে প্রায় সাদা হয়ে গিয়েছে।
হান্ডার পোস্ট নিয়ে রীতিমতো হাহাহিহি শুরু হয়েছে সোশ্যাল মিডিয়ায়। অনেকেই বলছেন, ‘কালা ধন’-কে সাদা করার সহজতম উপায় একটা ওয়াশিং মেশিন জোগাড় করা।